林景熙
杂咏十首酬汪镇卿
老来屏人事，北窗寄高眠。
飘飘御风远，银阙开九天。
虎豹不见嗔，岂予有仙缘。
玉座覆红云，香炉霏紫烟。
黄冠立小兆，冉冉导我前。
下土蚁虱臣，微衷怀欲宣。
兵戈幸休息，饥馑方连绵。
洪惟大生德，寔制水旱权。
愿言回哀眷，与世苏倒悬。
皇灵闵臣请，曰其启丰年。
再拜谢阙下，回飚堕林泉。
夜雷声殷殷，甘泽朝盈田。
沈思喜且惊，魂交非偶然。
士抱当世忧，天犹为之邻。
况此咎证臻，庸非燮理愆。
贞观有房杜，斗米曾三钱。